Vähem kui kaks aastat  kehtinud töölepingu seaduse rakenduspraktika ei ole veel sisuliselt välja kujunenud. Riigikohtust ei ole seni veel tulnud ühtegi lahendit, mis põhineks ainult uuel seadusel. On küll mitmeid lahendeid, milles kohaldatakse uue seaduse põhimõtteid, kuid vaidluse juured ulatuvad ikkagi vana seaduse aega. Seega ei saa täna rääkida veel sellest, et uue seaduse tõlgendused kalduksid kõrvale seadusandja tahtest. Riigikohtu otsused võivad mõndagi tänaseni ebaselget või mitmeti mõistetavat seadusesätet selgitada ja  arusaadavaks muuta. Normide mittesisuline "täpsustav" muutmine seadusandja poolt tooks pigem segadust juurde, kuivõrd rakendajad peaksid hakkama endale uusi muudatusi selgeks tegema.